نوموړې د نجونو پر لوړو زده‌ کړو د طالبانو د حکومت بندیز اندېښمنه کړې ده۔ "له تېرو څو کلونو راهیسې تر شپږم ټولګي پورته نجونو ته د لوړو زده‌ کړو اجازه نه ورکول کېږي چې متاسفانه دا یو ډېر بد حالت دی، موږ او تاسي پوهېږو چې علم د یوې رڼا په څېر دی چې د انسان ژوند روښانه کوي۔"

د طالبانو حکومت د ۲۰۲۱ز کال په اګست میاشت کې واک ته تر رسېدو وروسته لومړی له شپږم ټولګي پورته د نجونو ښوونځي وتړل او بیا یې د ۲۰۲۲ز کال په ډېسېمبر کې نجونه پوهنتونونو ته هم له تګه وګرځولې۔

د طالبانو پر دې پرېکړه نړیوال غبرګونونه لا هم دوام لري او د ملګرو ملتونو په ګډون ګڼو ادارو او هېوادونو ورڅخه په بیا بیا غوښتنه کړې ده چې د نجونو تعلیم دې بحال کړي۔

د طالبانو حکومت تر شپږم ټولګي پورته د نجونو پر زده‌ کړو بندیز موقتي بللی دی۔ طالبان وايي چې د نجونو د زده کړو لپاره پر یوه تګلاره او د مناسب چاپېریال پر جوړولو کار کوي، خو تر اوسه یې دا نه دي ویلي چې په تېرو درو کلونو کې په دې برخه کې څومره پرمختګ شوی دی